CELEX: 52018PC0652
Language: lt
Date: 2018-09-20
Title: Pasiūlymas TARYBOS ĮGYVENDINIMO SPRENDIMAS kuriuo Jungtinei Karalystei leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 16 ir 168 straipsnių

EUROPOS KOMISIJA
            Briuselis, 2018 09 20
            COM(2018) 652 final
            2018/0334(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo Jungtinei Karalystei leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 16 ir 168 straipsnių
            
               
         
         
            
               AIŠKINAMASIS MEMORANDUMAS
            
            
               
                  Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei imtis specialių priemonių, nukrypstant nuo tos direktyvos nuostatų, kad būtų supaprastinta PVM rinkimo procedūra arba užkirstas kelias tam tikrų formų mokesčių slėpimui ar vengimui.
               
               
                  Jungtinė Karalystė raštu (jis Komisijoje užregistruotas 2018 m. balandžio 27 d.) paprašė leidimo toliau taikyti priemonę, kuria nukrypstama nuo PVM direktyvos 16 ir 168 straipsnių. Vadovaudamasi PVM direktyvos 395 straipsnio 2 dalimi, 2018 m. birželio 11 d. raštu Komisija apie Jungtinės Karalystės prašymą informavo kitas valstybes nares. 2018 m. birželio 12 d. raštu Komisija pranešė Jungtinei Karalystei turinti visą informaciją, kuri, Komisijos nuomone, yra būtina prašymui įvertinti.
               
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               PVM direktyvos 168 straipsnyje numatyta, kad apmokestinamasis asmuo turi teisę atskaityti PVM, mokėtiną už apmokestinamiesiems sandoriams įsigytas prekes ir paslaugas. Tos direktyvos 16 straipsnyje reikalaujama, kad prekių, sudarančių apmokestinamojo asmens veiklai skirto turto dalį, naudojimas apmokestinamojo asmens ar jo darbuotojų asmeniniais tikslais būtų laikomas prekių tiekimu už atlygį, kai PVM, sumokėtas už tas prekes ar jų sudedamąsias dalis, buvo visiškai arba iš dalies atskaitytas. Pagal šią sistemą galima susigrąžinti iš pradžių atskaitytą PVM, susijusį su naudojimu asmeniniais tikslais.
            
            
               Tarnybinių automobilių, iš dalies naudojamų asmeniniais tikslais (ne verslo reikmėms), atveju išlaidas, susijusias su naudojimu asmeniniais tikslais, apskaičiuoti ir apmokestinti pagal pirmiau minėtas taisykles dažnai yra sudėtinga.
            
            
               Todėl, remdamasi 1986 m. liepos 21 d. Tarybos sprendimu 86/356/EEB, leidžiančiu Jungtinei Karalystei taikyti vienodo tarifo priemones neatskaitomam PVM, taikomam tarnybiniams automobiliams skirtų degalų įsigijimo išlaidoms, atsižvelgiant į variklio galingumą ir automobilio degalų rūšį
                  1
               , Jungtinė Karalystė taikė specialią vienodo tarifo mokesčių sistemą naudojimui asmeniniais tikslais apmokestinti.
            
            
               Ši pradinė nukrypti leidžianti nuostata buvo panaikinta ir pakeista 2006 m. rugsėjo 25 d. Tarybos sprendimu 2006/659/EB, leidžiančiu Jungtinei Karalystei taikyti specialią priemonę, nukrypstančią nuo Direktyvos 77/388/EEB dėl valstybių narių apyvartos mokesčių įstatymų derinimo 5 straipsnio 6 dalies ir 11 straipsnio A skirsnio 1 dalies b punkto
                  2
               , nustatant vienodo tarifo apmokestinimą už tarnybinio automobilio naudojimą asmeniniais tikslais remiantis automobilio išmetamo CO2 kiekiu. Šis Tarybos sprendimas, savo ruožtu, buvo pakeistas 2015 m. lapkričio 17 d. Tarybos įgyvendinimo sprendimu (ES) 2015/2109
                  3
               , kurio galiojimas baigiasi 2018 m. gruodžio 31 d. 
            
            
               Ši sistema grindžiama tuo, kad yra tiesioginis ryšys tarp išmetamų teršalų ir sunaudotų degalų kiekio, nes didesnis išmetamųjų teršalų kiekis susijęs su didesniu degalų suvartojimu. Remiantis tuo išmetamųjų teršalų kiekiu, apskaičiuojamas vieno kilometro atstumui nuvažiuoti sunaudojamas degalų kiekis, o tada jis derinamas su vidutiniu asmeniniais tikslais nuvažiuojamu atstumu, nustatomu remiantis tiesioginių mokesčių duomenimis ir mažmenine degalų kaina. Taip apskaičiuojamas naudojimo asmeniniais tikslais mokestis, kuris atitinka PVM sumą, mokėtiną už transporto priemonės naudojimą asmeniniais tikslais. Ši sistema apmokestinamiesiems asmenims nėra privaloma, jie gali nuspręsti nesusigrąžinti PVM už savo degalus. 
            
            
               Kaip reikalaujama pagal Sprendimo (ES) 2015/2109 4 straipsnį, Jungtinė Karalystė Komisijai pateikė ataskaitą apie šios nukrypti leidžiančios priemonės veikimą. Jungtinės Karalystės teigimu, ši sistema pasirodė esanti tiksli ir padėjo iš esmės supaprastinti procedūras tiek įmonėms, tiek mokesčių administratoriui. Jungtinė Karalystė taip pat tvirtina, kad šia sistema apmokestinamiesiems asmenims užtikrinamas teisinis tikrumas, nes siūlomas supaprastintas būdas įtraukti į apskaitą PVM už asmeniniais tikslais naudojamus degalus. 
            
            
               Remdamasi tuo, Jungtinė Karalystė paprašė pratęsti nukrypti leidžiančios nuostatos taikymą iki 2020 m. gruodžio 31 d.
            
            
               •Suderinamumas su toje pačioje politikos srityje galiojančiomis nuostatomis
            
            
               PVM direktyvos 176 straipsnyje nurodyta, kad Taryba nustato išlaidas, už kurias PVM neatskaitomas. Kol tokios išlaidos nenustatytos, valstybėms narėms leidžiama ir toliau taikyti išimtis, galiojusias 1979 m. sausio 1 d. Todėl yra kelios esamos padėties nekeitimo nuostatos, kuriomis ribojama teisė atskaityti PVM, taikomą lengviesiems automobiliams. 
            
            
               
                  Anksčiau būta iniciatyvų nustatyti taisykles, kokių išlaidų kategorijų atžvilgiu gali būti ribojamos teisės į atskaitą
                     4
                  , tačiau, kol šios taisyklės bus suderintos ES lygmeniu, tikslinga taikyti pirmiau minėtą nukrypti leidžiančią nuostatą. 
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               PVM direktyvos 395 straipsnis.
            
            
               •Subsidiarumo principas (neišimtinės kompetencijos atveju) 
            
         
         
            
               Atsižvelgiant į PVM direktyvos, kuria grindžiamas pasiūlymas, nuostatas, jis priklauso išimtinei Sąjungos kompetencijai. Todėl subsidiarumo principas netaikomas.
            
            
               •Proporcingumo principas
            
            
               
                  Šis sprendimas yra susijęs su valstybei narei jos pačios prašymu suteiktu leidimu ir nėra įpareigojamojo pobūdžio.
               
               
                  Atsižvelgiant į ribotą nukrypti leidžiančios nuostatos taikymo sritį, speciali priemonė yra proporcinga siekiamam tikslui – PVM surinkimo procedūros supaprastinimui. Ji neviršija to, kas yra būtina siekiant supaprastinti PVM surinkimą konkrečiame sektoriuje.
               
               
                  Apmokestinamiesiems asmenims ši sistema lieka neprivaloma.
               
            
            
               •Priemonės pasirinkimas
            
            
               
                  Pagal PVM direktyvos 395 straipsnį nukrypti nuo bendrų PVM taisyklių galima tik tada, kai tai vieningai leidžia Taryba, remdamasi Komisijos pasiūlymu. Be to, Tarybos sprendimas yra tinkamiausia priemonė, nes jis gali būti skirtas atskiroms valstybėms narėms.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               
                  Šis pasiūlymas yra pagrįstas Jungtinės Karalystės pateiktu prašymu ir skirtas tik šiai valstybei narei.
               
            
            
               •Tiriamųjų duomenų rinkimas ir naudojimas
            
            
               
                  Nepriklausomo tyrimo neprireikė.
               
            
            
               •Poveikio vertinimas
            
            
               
                  Siūlomu sprendimu siekiama supaprastinti PVM surinkimą, susijusį su degalų, skirtų tarnybiniams automobiliams, kurie iš dalies naudojami ne verslo reikmėms, įsigijimo išlaidomis, todėl jis gali turėti teigiamą poveikį.
               
               
                  Šia sistema nusprendusiems pasinaudoti apmokestinamiesiems asmenims sumažėtų administracinė našta ir reikalavimų laikymosi išlaidos; nebereikėtų PVM tikslais tvarkyti išsamios kiekvieno įmonės automobilio nuvažiuoto kilometražo apskaitos. Laikantis tokių duomenų saugojimo reikalavimų gali būti sugaištama daug laiko ir gali susidaryti didelė administracinė našta siekiant surinkti palyginti nedideles mokesčio sumas. Taikant supaprastinimo metodą taip pat sumažėja našta mokesčių administratoriams, kuriems kitu atveju tektų audituoti daug atskirų atvejų.
               
            
            
               Vis dėlto dėl siauros nukrypti leidžiančios nuostatos taikymo srities ir riboto taikymo laikotarpio poveikis bet kuriuo atveju bus nedidelis. 
            
            
               4.POVEIKIS BIUDŽETUI
            
            
               
                  Pasiūlymas neturės neigiamo poveikio ES biudžetui.
               
            
            
               5.KITI ELEMENTAI
            
            
               
                  Į pasiūlymą įtraukta laikino galiojimo sąlyga. Nustatytas automatinis galiojimo terminas – 2020 m. gruodžio 31 d.
               
            
         
         
            
               2018/0334 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo Jungtinei Karalystei leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 16 ir 168 straipsnių
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  5
               , ypač į jos 395 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Tarybos sprendimu 2006/659/EB
                  6
                Jungtinei Karalystei buvo leista taikyti specialias supaprastinimo priemones, siekiant vienodo tarifo pagrindu nustatyti neatskaitomo pridėtinės vertės mokesčio (PVM) dalį, susijusią su tarnybinių automobilių, kurie naudojami ne vien tik verslo tikslais, degalų įsigijimo išlaidomis. Ši apmokestinamiesiems asmenims neprivaloma sistema grindžiama automobilio išmetamu anglies dvideginio (CO2) kiekiu, kadangi šis kiekis yra proporcingai susijęs su degalų naudojimu, taigi su degalų įsigijimo išlaidomis;
            
            
               (2)Tarybos sprendimas 2006/659/EB buvo pakeistas Tarybos įgyvendinimo sprendimu (ES) 2015/2109
                  7
               , kurio galiojimas baigiasi 2018 m. gruodžio 31 d.; 
            
            
               (3)Jungtinė Karalystė raštu (jį Komisija užregistravo 2018 m. balandžio 27 d.) paprašė leidimo tą priemonę toliau taikyti iki 2020 m. gruodžio 31 d.;
            
            
               (4)2018 m. birželio 11 d. raštu Komisija Jungtinės Karalystės prašymą perdavė kitoms valstybėms narėms. 2018 m. birželio 12 d. raštu Komisija pranešė Jungtinei Karalystei, kad turi visą prašymui apsvarstyti būtiną informaciją;
            
            
               (5)kaip reikalaujama pagal Įgyvendinimo sprendimo (ES) 2015/2109 4 straipsnį, Jungtinė Karalystė pateikė ataskaitą apie šios specialios priemonės veikimą. Jungtinė Karalystė teigia, kad taikant šią tvarką PVM, susijusio su tarnybiniams automobiliams skirtų degalų įsigijimo išlaidomis, surinkimo procedūra tiek apmokestinamiems asmenims, tiek mokesčių administratoriui iš tiesų supaprastėjo; 
            
            
               (6)Todėl Jungtinei Karalystei turėtų būti leidžiama taikyti priemonę iki 2020 m. gruodžio 31 d. Tačiau reikėtų pažymėti, kad Jungtinė Karalystė 2017 m. kovo 29 d., remdamasi Europos Sąjungos sutarties 50 straipsniu, pranešė apie savo ketinimą pasitraukti iš Sąjungos, vadinasi, jeigu ratifikuotame Europos Sąjungos ir Jungtinės Karalystės susitarime dėl išstojimo nebus nustatyta kita data, visa Sąjungos pirminė ir antrinė teisė nebebus taikoma Jungtinei Karalystei nuo 2019 m. kovo 30 d. 00.00 val. (Vidurio Europos laiku), t. y. nuo išstojimo dienos. Tokiu atveju šis sprendimas taip pat neteks galios;
            
            
               (7)nukrypti leidžianti priemonė neturės neigiamo poveikio Sąjungos nuosaviems ištekliams, gaunamiems iš PVM,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Nukrypstant nuo Direktyvos 2006/112/EB 16 ir 168 straipsnių, Jungtinei Karalystei leidžiama nuo 2019 m. sausio 1 d. iki 2020 m. gruodžio 31 d. vienodo tarifo pagrindu nustatyti pridėtinės vertės mokesčio dalį, susijusią su asmeniniais tikslais naudojant tarnybinius automobilius sunaudojamų degalų įsigijimo išlaidomis.
            
            
               2 straipsnis
            
         
         
            
               1 straipsnyje nurodyta mokesčio dalis išreiškiama fiksuotomis sumomis, nustatytomis remiantis tam tikros rūšies automobilių išmetamu CO2 kiekiu, kuris atspindi degalų sunaudojimą. Jungtinė Karalystė šias fiksuotas sumas kasmet patikslina, atsižvelgdama į vidutinės degalų kainos pasikeitimus.
            
            
               3 straipsnis
            
            
               Remiantis šiuo sprendimu nustatyta sistema apmokestinamiesiems asmenims nėra privaloma.
            
            
               4 straipsnis
            
            
               Šis sprendimas skirtas Jungtinei Didžiosios Britanijos ir Šiaurės Airijos Karalystei.
            
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 212, 1986 8 2, p. 35.
               
               
                  
                     (2)
                  
                        OL L 272, 2006 10 3, p. 15.
               
               
                  
                     (3)
                  
                        OL L 305, 2015 11 21, p. 49–50. 
               
               
                  
                     (4)
                  
                        KOM(2004) 728 galutinis. Pasiūlymas dėl Tarybos direktyvos, iš dalies pakeičiančios Direktyvą 77/388/EEB, siekiant supaprastinti pridėtinės vertės mokesčio prievolės vykdymą (OL C 24, 2005 1 29, p. 10), atsiimtas 2014 m. gegužės 21 d.
                  
                  (OL C 153, 2014  5  21, p. 3). 
               
               
                  
                     (5)
                  
                        
                  OL L 347, 2006 12 11, p. 1.
               
               
                  
                     (6)
                  
                        2006 m. rugsėjo 25 d. Tarybos sprendimas 2006/659/EB, leidžiantis Jungtinei Karalystei taikyti specialią priemonę, nukrypstančią nuo Direktyvos 77/388/EEB dėl valstybių narių apyvartos mokesčių įstatymų derinimo 5 straipsnio 6 dalies ir 11 straipsnio A skirsnio 1 dalies b punkto (OL L 272, 2006 10 3, p 15).
               
               
                  
                     (7)
                  
                        2015 m. lapkričio 17 d. Tarybos įgyvendinimo sprendimas (ES) 2015/2109, kuriuo leidžiama Jungtinei Karalystei taikyti specialiąją priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 bei 168a straipsnių (OL L 305, 2015 11 21, p. 49).